Minkejja li l-bejgħ tal-biljetti tal-Junior Eurovision Song Contest kellu jibda dan ix-xahar, minħabba d-domanda għolja mill-pubbliku biex jattendi l-festival, l-Public Broadcasting Services (PBS) ħabbar li se jipposponi l-bejgħ tal-biljetti għal nofs Settembru. Dan għaliex il-PBS se jkun qed jirristruttura l-postijiet bilqiegħda biex ikun jista jakkomoda kemm jista’ jkun nies. Dawk li se jiġu għall-festival minn barra, xorta jistgħu jibbukjaw il-vjaġġ tagħhom għax se jkollhom post bilqiegħda garantit. Is-slogan magħżul għal din l-edizzjoni huwa #Together u d-disinn tiegħu huwa ispirat mis-salib tat-tmien ponot ta’ Malta, li jnebbaħ elementi ta’ forom oħra flimkien. Il-kuluri li jidhru fih huma wkoll imnebbħa mill-kuluri Maltin – bħal kulur tal-pajsaġġ Malti, ir-ramel, il-baħar, il-ġebla Maltija u kulur is-sema. Sadattant, dalwaqt mistennija tkun magħrufa l-lista finali tal-pajjiżi li se jipparteċipaw fil-festival tal-Junior Eurovision Song Contest li se jsir is-Sibt 15 ta’ Novembru li ġej f’dak li kien ix-Shipbuilding fil-Marsa li bħalissa qed jiġi konvertit f’post ‘state of the art’ li jospita festivals. F’dan il-festival Malta se tkun rapreżentata minn Federica Falzon. Il-PBS rebaħ id-dritt li jospita u jorganizza l-Junior Eurovision Song Contest wara li s-sena li għaddiet Gaia Cauchi rebħet dan il-festival. Gimgħa wara, se ssir l-edizzjoni tal-Malta Eurovision Song Contest fil-21 u 22 ta’ Novembru.